Consilierii generali PNL și PSD au votat bugetul Capitalei pe 2024, după o lună de blocaj, cu modificările lor și un amendament al lui Nicușor Dan/ Bani mutați la subvenții STB și căldură, Banca de alimente, elaborare PUZ pod Ciurel
Bugetul Capitalei a fost adoptat în unanimitate, vineri, 22 martie, după trei respingeri consecutive. Bugetul a trecut cu voturile PNL și PSD, care au condiționat adoptarea lui de amendamentele lor de majorare a bugetelor pentru subvenții la căldură și STB, deși Nicușor Dan le-a transmis că banii se pot completa la viitoarele rectificări, așa cum s-a întâmplat în anii trecuți.
În ședința de vineri, față de ședințele anterioare, PNL – intrat recent în opoziție la primarul Nicușor Dan – a depus împreună cu PSD un amendament comun în care cele două partide au indicat creșterile și tăierile din proiectul inițiat de primarul general Nicușor Dan. Amintim că în ședințele precedente, PNL și PSD au susținut amendamente separat, dar fără să și le voteze reciproc, ceea ce a dus la un blocaj de peste o lună.
În plus, noua majoritate constituită în Consiliul General, PNL-PSD, a fost de acord să adopte, însă, și un amendament propus de primarul Nicușor Dan, în care acesta propunea mărirea bugetelor în special pentru teatre, Direcția de Asistență Socială sau Poliția Locală. O discuție între Nicușor Dan și liderii grupurilor PNL și PSD a avut loc în dimineața de dinaintea votului, lucru care a prefigurat adoptarea bugetului, cu amendamente asupra cărora toate cele trei părți s-au pus de acord.
Prin adoptarea bugetului în ultima sa variantă, primarul Capitalei, Nicuşor Dan, spunea, înainte de votul de vineri din consiliu, că nu vor fi diminuaţi banii alocaţi pentru investiţii prin amendamentul susţinut de PSD şi PNL. În acest sens, a precizat că Municipalitatea urmează să mai primească 700 de milioane de lei din fonduri europene, bani care nu figurează în prezent în proiectul de buget. Totodată, adoptarea bugetului înseamnă că se vor putea fi achita facturile întârziate pentru spitale, administrarea străzilor sau furnizori, și salarii, după ce Nicușor Dan avertizase că a rămas cu conturile goale.
Amendamentul PNL-PSD se ridică la suma de 650 de milioane de lei, mai puțin de jumătate din suma pe care o pretindeau anterior ca să fie cuprinsă în bugetul pe 2024 pentru subvenții și alte investiții.
Principalele modificări făcute de PNL-PSD la bugetul Capitalei inițiat de Nicușor Dan
Consilierii municipali PSD şi PNL au susţinut alocarea suplimentară a sumei de 240 milioane de lei pentru subvenţia la termoficare, a 200 de milioane de lei pentru subvenţia la transportul public, precum şi a 150 de milioane de lei pentru plata parţială a restanţelor la sprijinul pentru persoanele adulte cu dizabilităţi. Totodată, ei au susţinut alocarea a 25 de milioane de lei pentru proiectul Banca de alimente, a 25 de milioane de lei pentru deblocarea blocului social din Prelungirea Ghencea şi a unor sume pentru proiectul Penetraţie Ciurel – Autostrada A1 – Pod Ciurel.
Prin amendamentul PSD şi PNL, bugetul Proedus se va diminua cu 25 de milioane de lei, al ARCUB cu 17 milioane lei, al ALPAB cu 20 de milioane de lei, al Creart cu 13 milioane lei. Se mai diminuează cu 30 de milioane de lei banii destinaţi Administraţiei Străzilor, dintre care 14,5 milioane de la obiectivul "Indicatoare rutiere trecere de pietoni echipate cu lămpi cu leduri alimentate de panouri fotovoltaice inclusiv stâlpi". Se mai taie 20 de milioane de lei şi de la Administraţia Municipală pentru Consolidarea Clădirilor cu Risc Seismic.
De asemenea, bugetul Direcţiei Generale de Asistenţă Socială va fi majorat cu 200 de milioane de lei. În buget este inclus şi un împrumut de 258 de milioane de lei, pe care PMB urmează să îl contracteze.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank